Predkladacia správa

Uznesením vlády SR č. 989 zo 4.septembra 2002 k ”Správe o povodniach na vodných tokoch v SR v roku 2002 s návrhom na rozpočtové krytie nákladov na záchranné a zabezpečovacie práce a niektorých spôsobených škôd”, v bode C.8., bolo ministrovi pôdohospodárstva uložené predložiť do 31. decembra 2002 na rokovanie vlády správu  o realizácii opatrení „Programu protipovodňovej ochrany SR do roku 2010“ (ďalej len „Program“) aktualizovanú z hľadiska priorít s ohľadom na ochranu hlavného mesta SR Bratislavy  a skúseností z priebehu povodní v roku 2002  a odstraňovania ich následkov.
Správa bola vypracovaná z podkladov ktoré poskytli Slovenský vodohospodársky podnik, š.p. Banská Štiavnica, lesnícka sekcia Ministerstva pôdohospodárstva SR, Ministerstvo vnútra SR – Prezídium hasičského a záchranného zboru, Ministerstvo životného prostredia SR (SHMÚ) a Výskumný ústav vodného hospodárstva. Tieto orgány, organizácie a inštitúcie sa podieľali aj na príprave Programu protipovodňovej ochrany SR do roku 2010 a tiež realizujú jeho opatrenia.
	Z vykonaného vyhodnotenia realizácie opatrení Programu za roky 2000-2002 vyplýva, že pri objeme súčasných dostupných finančných zdrojov nie je reálne splniť časový plán pre aktivity obsiahnuté v uvedenom Programe. Riziko nárastu škôd spôsobených povodňami sa tým v budúcnosti zvyšuje. Jednou z možností zabezpečenia plnenia úloh Programu je jeho spolufinancovanie z rôznych zdrojov zahraničnej pomoci a programov predvstupovej pomoci Európskej únie.
	Na základe skúseností z povodní v roku 2002 u nás i v iných štátoch strednej Európy sa v rámci aktualizácie Programu väčší dôraz kladie na opatrenia zamerané na ochranu území s najväčšou koncentráciou obyvateľstva a území s významným hospodárskym potenciálom.
	Vzhľadom na skutočnosť, že Program je dlhodobého charakteru a vláda SR medzičasom schválila uznesením č. 1287/2002 zo 4. decembra 2002 prechod kompetencií v oblasti vodného hospodárstva z Ministerstva pôdohospodárstva SR na Ministerstvo životného prostredia SR s účinnosťou od 1. apríla 2002, predkladateľom tohto materiálu na rokovanie vlády SR je aj minister životného prostredia.